
Борис Бонев: Столична община реши да попита софиянци къде да има велоалеи, въпреки че от години има готови проекти
Председателят на Спаси София Борис Бонев излезе с остра позиция по повод публикуваната от Столична община анкета, с която гражданите трябва да посочат къде според тях трябва и къде не трябва да има велоалеи в София. Според Бонев инициативата повдига много повече въпроси, отколкото дава отговори.
„В края на третата година от четиригодишния мандат Столична община пуска анкета да пита софиянци къде да има нови велоалеи в София. Обясняват ни, че целите са информираност на гражданите, ефективност на ресурсите и устойчива мобилност. Само че няма обявен срок на анкетата, а към момента на публикуването ѝ тя дори не работи“ коментира Бонев.
По думите му още по-притеснителен е обявеният от Общината процес, който предстои след приключване на допитването.
„Резултатите тепърва щели да се обобщават от експерти, след което тепърва да се проектира и евентуално някога да се изпълнява. Тоест след почти три години управление отново говорим в бъдеще неопределено време“, коментира председателят на Спаси София.
Бонев припомня, че Столична община не започва от нулата и от години разполага с множество стратегически документи, в които конкретните трасета за развитие на велосипедната мрежа вече са определени.
„София има приет от Столичния общински съвет велоплан с конкретни трасета. Има приет План за устойчива градска мобилност, отново с конкретни трасета. Има Визия за София, която поставя ясна цел за изграждането на свързана велосипедна мрежа до 2025 г. Има поръчан и платен от Столична община доклад „София – Град за хората“ на арх. Ян Геел, който също съдържа конкретни предложения. И накрая – има предизборните обещания на Васил Терзиев с конкретни трасета и конкретни срокове“, посочи Бонев.
Според него проблемът пред София не е липсата на допитвания, анализи и планове, а липсата на изпълнение на вече поетите ангажименти.
„След всички тези планове, стратегии, експертни разработки и предизборни обещания, три години по-късно администрацията реши да пита софиянци откъде да започне. Оставям на гражданите сами да дадат оценка на това управление“, заяви Бонев.
„Това е пореден опит да се замажат очите на софиянци след пореден гаф на администрацията, вместо да изпълнява вече приети планове и собствените си обещания. София има нужда от реализация на обещанията, а не от комуникационни активности“, заключи Борис Бонев.

